Pilkosios akys
Beethoveno simfonijos
Ir burtai Moulin Rouge’o,
Linguojant tango svaiguly,
Į deimantus sudužo.

Pro deimantus, pro debesis
Šimtai akių man šypso,
Ir klausia jos ir stebisi,
Kodėl aš... kaip iš gipso.

Todėl, todėl, kad ten toli,
Liūdnoj mano tėvynėj,
Taip sunku buvo man palikt
Pilkas akis dvi – mylimas.

Numirsiu muzikos garsuos!
Sustingsiu šokio vingy!
Ir pilkos akys man šypsos,
Kaip deimantai vylingi.

Nėris Salomėja
Eilėraščiai